ประชาชนแห่สอบตัวแทนประกัน
สมาคมประกันชีวิตเผยคนแห่สมัครสอบใบอนุญาตตัวแทนร่วม 1.11 หมื่นคน
20 ส.ค. 2554

สมาคมประกันชีวิตเผยคนแห่สมัครสอบใบอนุญาตตัวแทนร่วม 1.11 หมื่นคน 
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า ช่วงเดือน พ.ค.ของปีนี้ มีผู้สมัครสอบรับใบอนุญาตตัวแทนประกันชีวิตทั่วประเทศแล้ว 1.11 หมื่นคน หรือเพิ่มขึ้น 25.07% 
นางบุษรา กล่าวว่า สาเหตุที่อัตราการสมัครสอบในเดือน พ.ค. เพิ่มขึ้นในอัตราที่สูงผิดปกติ เพราะบริษัทต่างๆ หันมาให้ความสนใจสร้างตัวแทนประกันชีวิตเพิ่มขึ้น รวมถึงปีที่ผ่านมาระหว่างเดือน เม.ย.พ.ค. 2553 เกิดปัญหาหนักทางการเมือง ซึ่งทำให้บริษัทห้างร้านต่างๆ ต้องปิดทำการ โดยเฉพาะสมาคมประกันชีวิตไทยปิดทำการ จึงงดการสอบตัวแทนร่วม 10 วัน
ทั้งนี้ ผลจากจำนวนผู้เข้าสอบตัวแทนในเดือน พ.ค.เพิ่มขึ้นมาก ทำให้ 5 เดือน มีผู้เข้าสอบจำนวนทั้งสิ้น 5.34 หมื่นคน เพิ่มขึ้น 3,261 คน หรือ 6.49% โดยสมาคมได้ตั้งเป้าหมายว่า ปี 2554 จะมีผู้สมัครสอบตัวแทนประกันชีวิตไม่ต่ำกว่า 1.38 หมื่นคน หรือเพิ่มขึ้นในอัตราไม่ต่ำกว่า 5% จากปีก่อน
“คาดว่าเมื่อสิ้นปี 2554 ผู้สมัครสอบตัวแทนประกันชีวิตคงจะสูงกว่าเป้าหมายอย่างแน่นอน” นางบุษรา กล่าว 
นายสุทธิ รจิตรังสรรค์ นายกสมาคมประกันชีวิตไทย เปิดเผยว่า ในวันที่ 24 มิ.ย.นี้ สมาคมจัดพิธีมอบรางวัลตัวแทนคุณภาพดีเด่นแห่งชาติ ครั้งที่ 28 แก่ตัวแทนประกันชีวิต 2,587 คน จากตัวแทนทั่วประเทศเกือบ 3 แสนคน 
สำหรับตัวแทนที่ได้รับรางวัลนี้ มีผลงานขายกรมธรรม์ประกันชีวิตประเภทสามัญ หรือประเภทอุตสาหกรรมไม่ต่ำกว่า 30 ราย มีเบี้ยประกันรับไม่ต่ำกว่า 3.6 ล้านบาทต่อเนื่องเป็นเวลา 2 ปี และลูกค้าต้องมีการต่ออายุไม่ต่ำกว่า 90% ทั้งจำนวนรายและจำนวนเงินเอาประกันภัย